32004D0141
L 046/35
JURNALUL OFÍCIAL AL UNIUNII EUROPENE
DECIZIA COMISIEI
din 12 februarie 2004
privind neincluderea amitrazului în anexa I la Directiva 91/414/CEE a Consiliului și retragerea autorizațiilor acordate pentru produsele fitosanitare care conțin această substanță activă
[notificată cu numărul C(2004) 332]
(Text cu relevanță pentru SEE)
(2004/141/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2003/119/CE a Comisiei (2) și, în special, articolul 8 alineatul (2) al treilea și al patrulea paragraf,
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (3), astfel cum a fost modificată ultima dată prin Regulamentul (CE) nr. 2266/2000 (4) și, în special, articolul 7 alineatul (3a) litera (b),
întrucât:
(1)
În conformitate cu articolul 8 alineatul (2) din Directiva 91/414/CEE, Comisia inițiază un program de lucru privind analiza substanțelor active utilizate la fabricarea produselor fitosanitare introduse deja pe piață la 25 iulie 1993. Regulamentul (CEE) nr. 3600/92 stabilește normele de punere în aplicare a programului menționat.
(2)
Regulamentul (CE) nr. 933/94 al Comisiei din 27 aprilie 1994 de stabilire a listei substanțelor active din produsele fitosanitare și de desemnare a statelor membre raportoare pentru aplicarea Regulamentului (CEE) nr. 3600/92 (5), astfel cum a fost modificat ultima dată prin Regulamentul (CE) nr. 2230/95 (6), a stabilit lista substanțelor active care urmează să fie evaluate în cadrul Regulamentului (CEE) nr. 3600/92, a desemnat statul membru raportor pentru evaluarea fiecărei substanțe și a identificat producătorii fiecărei substanțe active care au depus o notificare în termenele acordate.
(3)
Amitrazul este una dintre cele 89 de substanțe active desemnate în Regulamentul (CE) nr. 933/94.
(4)
În conformitate cu articolul 7 alineatul (1) litera (c) din Regulamentul (CEE) nr. 3600/92, Austria, în calitate de stat membru raportor desemnat, a prezentat Comisiei, la 6 ianuarie 1998, raportul de evaluare a informațiilor furnizate de către autorii notificărilor, în conformitate cu articolul 6 alineatul (1) din regulamentul menționat.
(5)
După primirea raportului statului membru raportor, Comisia a inițiat consultări cu experții statelor membre, precum și cu autorul principalei notificări, Bayer CropScience, astfel cum este prevăzut la articolul 7 alineatul (3) din Regulamentul (CEE) nr. 3600/92.
(6)
Comisia a organizat, la 9 iunie 2000 și la 21 martie 2003, două reuniuni tripartite cu autorul principalei notificări și cu statul membru raportor pentru substanța activă în cauză.
(7)
Raportul de evaluare elaborat de Austria a fost examinat de statele membre și de Comisie în cadrul Comitetului permanent pentru lanțul alimentar și sănătatea animală. Examinarea s-a încheiat la 4 iulie 2003, iar concluziile au fost consemnate în raportul de examinare a amitrazului întocmit de către Comisie.
(8)
Evaluările efectuate pe baza informațiilor transmise nu au permis să se demonstreze că, în condițiile de utilizare prevăzute, produsele fitosanitare care conțin amitraz ar putea îndeplini, în linii generale, cerințele stabilite în articolul 5 alineatul (1) literele (a) și (b) din Directiva 91/414/CEE. Articolul 5 alineatul (2) litera (b) prevede, în special, că, urmare a deciziei de a include o substanță activă în anexa I, ar trebui să se ia în considerare doza zilnică admisibilă (DZA) pentru om. Pentru a stabili DZA, trebuia să se țină seama de efectele neurologice posibile ale amitrazului. Aceste efecte au fost luate în considerare și la stabilirea dozei acute de referință, adică a cantității estimate din acea substanță care poate fi ingerată într-o perioadă scurtă de timp fără vreun risc apreciabil pentru sănătatea consumatorului. Nu s-a demonstrat faptul că, pentru utilizările propuse, consumatorii nu ar fi susceptibili de expunere la amitraz peste doza acută de referință. Autorul notificării a elaborat o evaluare a riscurilor bazată pe probabilități. Cu toate acestea, ar trebui să se țină seama de faptul că nu au fost încă stabilite criteriile de interpretare a unei astfel de evaluări a riscurilor, evaluare bazată pe probabilități, și că, având în vedere posibilele riscuri, nu s-ar cuveni să se amâne adoptarea deciziei până în momentul adoptării acestor criterii.
(9)
Prin urmare, amitrazul nu ar trebui inclus în anexa I la Directiva 91/414/CEE.
(10)
Ar trebui adoptate măsuri care să garanteze că autorizațiile în vigoare acordate pentru produsele fitosanitare care conțin amitraz sunt retrase pe parcursul unui termen stabilit și nu sunt reînnoite și că nu mai poate fi acordată nici o nouă autorizație pentru aceste produse.
(11)
În lumina informațiilor furnizate Comisiei, se pare că, având în vedere absența soluțiilor alternative eficiente pentru anumite utilizări determinate limitate în anumite state membre, este necesar să se continue utilizarea acestei substanțe active pentru a permite elaborarea soluțiilor alternative. În circumstanțele actuale, este justificată recomandarea, în condiții destinate în mod strict reducerii riscului, unui termen mai lung pentru retragerea autorizațiilor existente pentru utilizările limitate considerate esențiale, pentru care nu există, în prezent, soluții alternative eficiente care să permită combaterea organismelor dăunătoare.
(12)
Perioada de grație pentru eliminarea, antrepozitarea, comercializarea și utilizarea stocurilor existente de produse fitosanitare care conțin amitraz autorizate de către statele membre nu poate să depășească 12 luni pentru a limita utilizarea acestor stocuri la singură perioadă de vegetație suplimentară.
(13)
Prezenta decizie nu aduce atingere nici unei acțiuni pe care o poate întreprinde ulterior Comisia în legătură cu această substanță activă în cadrul Directivei 79/117/CEE din 21 decembrie 1978 privind interzicerea introducerii pe piață și a utilizării produselor fitosanitare care conțin anumite substanțe active (7), astfel cum a fost modificată ultima dată prin Regulamentul (CE) nr. 807/2003 (8).
(14)
Măsurile prevăzute de prezentul regulament sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Amitrazul nu este inclus, ca substanță activă, în anexa I la Directiva 91/414/CEE.
Articolul 2
Statele membre se asigură că:
1.
autorizațiile acordate produselor fitosanitare care conțin amitraz sunt retrase înainte de 12 august 2004;
2.
de la data de 17 februarie 2004 nu se mai acordă și nu se mai reînnoiesc autorizațiile pentru produsele fitosanitare care conțin amitraz în conformitate cu derogarea prevăzută la articolul 8 alineatul (2) din Directiva 91/414/CEE;
3.
în ceea ce privește utilizările menționate în coloana B din anexă, statul membru menționat în coloana A poate să mențină în vigoare autorizațiile pentru produsele fitosanitare care conțin amitraz până la 30 iunie 2007 cu condiția:
(a)
să se asigure ca produsele fitosanitare de acest tip rămase se piață să fie etichetate astfel încât să corespundă restricțiilor de utilizare;
(b)
să impună orice măsuri necesare în vederea reducerii riscurilor pentru a reduce orice posibile riscuri și pentru a asigura protecția sănătății oamenilor și a animalelor, precum și pe cea a mediului și
(c)
să se asigure că se caută în mod activ produse sau metode alternative pentru aceste utilizări, în special în cadrul unor planuri de acțiune.
Statele membre în cauză informează Comisia, până la 31 decembrie 2004, cu privire la aplicarea prezentului alineat și, în special, cu privire la măsurile adoptate în conformitate cu dispozițiile de la literele (a), (b) și (c) și furnizează anual o estimare a cantităților de amitraz puse în aplicare pentru utilizările esențiale în sensul prezentului articol.
Articolul 3
Perioada de grație acordată de către un stat membru în conformitate cu dispozițiile articolului 4 alineatul (6) din Directiva 91/414/CEE trebuie să fie cât mai scurtă posibil și:
(a)
pentru utilizările pentru care autorizația trebuie retrasă până la 12 august 2004, să expire până la 12 august 2005;
(b)
pentru utilizările pentru care autorizația trebuie retrasă până la 30 iunie 2007, să expire până la 31 decembrie 2007.
Articolul 4
Prezenta decizie se adresează statelor membre.
Adoptată la Bruxelles, 12 februarie 2004.